Olifant trap twee broers dood | Maroela Media
Olifant trap twee broers dood
'n Olifantbul van die Balule-natuurreservaat in Hoedspruit, Limpopo, het twee broers wat by die reservaat gewerk het, doodgetrap.
William Bango is verlede week dood nadat hy vertrap is toe hy 'n waterpyp na die eienaar van die reservaat, Steven Hearne, se kamp gelê het. Sy broer, Nelson, het glo Maandag na die olifant gesoek toe dieselfde lot hom oorgekom het.
"Nelson is omstreeks 17:00 op sy motorfiets deur die olifant aangeval. Hy het van die motorfiets afgespring en probeer weghardloop, maar na 100m het die olifant hom ingehaal en vertrap," het Anthony Dott, die voorsitter van die reservaat, aan The Star gesê.
"Ons is geskok dat die bul nog een van ons werkers doodgemaak het, veral twee broers," het Hearn gesê.
Die reservaat het glo nadat William doodgetrap is, vir 'n week lank 'n onsuksesvolle lugsoektog na die bul van stapel gestuur om dit dood te maak. Ná Nelson se dood het die reservaat sy pogings verdubbel. Die dier is glo Dinsdag om 11:00 vanuit 'n helikopter doodgeskiet.